รัฐวิสาหกิจฟันกำไร2.8แสนล.
รัฐวิสาหกิจไทยฟันกำไรปี 2555 สูงถึง 2.89 แสนล้านบาท
19 พ.ค. 2556

รัฐวิสาหกิจไทยฟันกำไรปี 2555 สูงถึง 2.89 แสนล้านบาท
นายกิตติรัตน์ ณ ระนอง รองนายกรัฐมนตรีและ รมว.คลัง ประธานกรรมการกำกับนโยบายด้านรัฐวิสาหกิจ (กนร.) เปิดเผยว่า กนร.ได้รับทราบผลการดำเนินงานของรัฐวิสาหกิจประจำปี 2555 ในการกำกับดูแลของกระทรวงจำนวน 56 แห่ง มีทรัพย์สินรวมรวมกัน 10.98 ล้านล้านบาท เพิ่มขึ้น 10.85%
นอกจากนี้ มีรายได้รวม 4.95 ล้านล้านบาท เพิ่มขึ้น 15% และมีกำไรสุทธิ 2.89 แสนล้านบาท เพิ่มขึ้น 27.45% 
ขณะเดียวกันรัฐวิสาหกิจยังสามารถนำส่งรายได้แผ่นดินสูงถึงปี 2555 ได้ 1.22 แสนล้านบาท สูงกว่าประมาณการรายได้นำส่งถึง 1.87 หมื่นล้านบาท หรือ 15.27% อีกทั้งยังสามารถเบิกจ่าย งบลงทุนได้ถึง 80% ของงบลงทุนที่ได้อนุมัติจำนวน 3.78 แสนล้านบาท
สำหรับในปี 2556 รัฐวิสาหกิจสามารถเบิกจ่ายงบลงทุนสะสม ณ เดือน มี.ค. 2556 ไปแล้วจำนวน 6.09 หมื่นล้านบาท คิดเป็น 70.5%
นายกิตติรัตน์ กล่าวว่า กนร.ยังพิจารณาแผนงานฟื้นฟูกิจการบริษัท ทีโอที และบริษัท กสท โทรคมนาคม ในฐานะที่บริษัททั้งสองแห่งยุติการทำหน้าที่เป็นเรกูเลเตอร์ และเหลือเพียงบทบาทเป็นผู้ดำเนินการเท่านั้น
อย่างไรก็ตาม การที่รัฐวิสาหกิจทั้งสองแห่งต้องเข้าสู่การแข่งขันทางธุรกิจเต็มตัว ทำให้มีความจำเป็นต้องทบทวนกฎระเบียบ คือการเข้าประมูลแข่งขันให้บริการกับเอกชนต้องทำได้แล้ว ที่เดิมกำหนดห้าม 2 องค์กรนี้เข้าร่วมการประมูลเดียวกัน เพราะมีผู้ถือหุ้นใหญ่รายเดียวกัน คือ กระทรวงการคลัง และทำให้กลายเป็นการฮั้วประมูลไป
ดังนั้น ทีโอที และกสท โทรคมนาคม และกระทรวงเทคโนโลยีสารสนเทศและการสื่อสาร (ไอซีที) จึงเสนอ กนร.ให้แก้ระเบียบในเรื่องนี้ เพราะปัจจุบันการประมูลงานของส่วนราชการและรัฐวิสาหกิจมีเอกชนรายอื่นๆ เข้าร่วมแข่งขันทั้งสิ้น หากกีดกันองค์กรใดองค์กรหนึ่ง ยิ่งจะทำให้การแข่งขันลดลง